Author: oi
Last saved by: Turcanyova
Company: Mpsvr

Návrh

Nariadenie vlády 
Slovenskej republiky

z ......................,
ktorým sa mení a dopĺňa nariadenie vlády Slovenskej republiky č. 411/2001 Z. z., ktorým sa ustanovuje výška minimálnej mzdy

	Vláda Slovenskej republiky  nariaďuje:

Čl. I

	Nariadenie vlády Slovenskej republiky č. 411/2001 Z. z., ktorým sa ustanovuje výška minimálnej mzdy, sa mení a dopĺňa takto:

1.	V § 1 písm. a) sa suma “26,60 Sk” nahrádza sumou “28,30 Sk”.
2.	Za § 2 sa vkladá § 2a, ktorý znie:

„§2a

	Výšku minimálnej mzdy podľa § 1 písm. a) uplatní zamestnávateľ prvý krát za apríl 2002.“.

Čl. II

Toto nariadenie nadobúda účinnosť dňom vyhlásenia v Zbierke zákonov.

Dôvodová správa

Všeobecná časť
	V súvislosti s úpravou týždenného pracovného času v ustanovení § 2 ods. 2 zákona Národnej rady Slovenskej republiky č. 90/1996 Z. z. o minimálnej mzde v znení zákona č.   ...../2002 Z. z., ktorý nadväzuje na zákon č 311/2001 Z. z. Zákonník práce je potrebné upraviť aj sumu minimálnej mzdy za každú hodinu odpracovanú zamestnancom tak, aby teraz platná hodinová minimálna mzda ustanovená na 42 a 1/2 hodinový týždenný pracovný čas zodpovedala od 1. apríla 2002  novo ustanovenému 40 hodinovému týždennému pracovnému času.
Návrh nariadenia vlády nezakladá nároky na finančné prostriedky zo štátneho rozpočtu ani z rozpočtov obcí a nevyvoláva vplyvy ekonomické, environmentálne ani na zamestnanosť.
	Návrh nariadenia vlády nevyžaduje ekonomický rozbor.

Osobitná časť
 
K čl. I
K bodu 1 
	Z dôvodu novo ustanoveného rozsahu týždenného pracovného času v novom  Zákonníku práce (zákon č. 311/2001 Z. z.)  a následne aj v zákone Národnej rady Slovenskej republiky č. 90/1996 Z. z. o minimálnej mzde v znení zákona č.   ...../2002 Z. z. z doterajších 42 a 1/2 hodiny na 40 hodín navrhuje sa úmerne upraviť aj suma hodinovej minimálnej mzdy. 
K bodu 2

Navrhované ustanovenie zabezpečí posudzovanie minimálnych mzdových nárokov vrátane nárokov podľa ustanovenia § 120 zákona č. 311/2001 Z. z. Zákonníka práce už od 1. apríla 2002, t. j. zhodne s účinnosťou zákona č. 311/2001 Z. z..

K čl. II
	Navrhuje sa najskorší možný termín účinnosti.

Doložka zlučiteľnosti	  
1. Navrhovateľ: vláda Slovenskej republiky.
2. Názov návrhu : Nariadenie vlády SR, ktorým sa mení  nariadenie vlády SR č. 411/2001 Z. z. , ktorým sa ustanovuje výška minimálnej mzdy.
3. Záväzky Slovenskej republiky vo vzťahu k Európskym spoločenstvám a Európskej únii: Návrh nariadenia svojou problematikou patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) kapitola Sociálne záležitosti.
4. V práve Európskej únie je problematika návrhu nariadenia upravená v článku 141 Zmluvy o Európskej únii v jej amsterdamskom znení a v článku 6 Dohody o sociálnej politike. Problematika návrhu zákona sa okrajovo dotýka Smernice č. 75/117/EHS o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy, s ktorou je v súlade. 
Článok 141 Zmluvy o Európskej únii zaväzuje členský štát na zabezpečovanie  uplatňovania princípu rovnakej odmeny mužov a žien za rovnakú prácu. Odmenou je obvyklá základná alebo minimálna mzda alebo plat a všetky dávky, ktoré zamestnávateľ vypláca zamestnancom v pracovnom pomere.
Článok 6 Dohody o sociálnej politike zaväzuje členský štát na zabezpečovanie a uplatňovanie princípu rovnakej odmeny za rovnakú prácu pre mužov a ženy. Členský štát môže prijať alebo zachovať osobitné výhody pre uľahčenie pracovnej činnosti žien.
Smernica Rady č. 75/117/EHS sa týka aplikácie rovnakej odmeny pre mužov a ženy, podrobne určuje niektoré aspekty vecnej pôsobnosti článku 119 Zmluvy o EHS a obsahuje viaceré ustanovenia zamerané na zvýšenie právnej ochrany zamestnancov, ktorí by mohli utrpieť ujmu v dôsledku  neuplatnenia zásady rovnosti odmeňovania.
Vzhľadom na to, že neexistuje priama úprava problematiky návrhu nariadenia v sekundárnom práve Európskej únie, tabuľka zhody sa nepredkladá.

5. Stupeň zlučiteľnosti návrhu zákona s právom Európskych spoločenstiev a s právom  Európskej únie: úplná.

6. Gestor: Ministerstvo práce, sociálnych vecí a rodiny Slovenskej republiky

7. Účasť expertov pri príprave návrhu nariadenia a ich stanovisko k zlučiteľnosti návrhu nariadenia  s právom Európskych spoločenstiev a s právom  Európskej únie: bezpredmetné